বুকবার্ড

বুকবার্ড: আ জার্নাল অব ইন্টারন্যাশনাল চিলড্রেন্স লিটারেচার (  ) হচ্ছে ইন্টারন্যাশনাল বোর্ড অন বুকস ফর ইয়াং পিপল (আইবিবিওয়াই)-এর দাপ্তরিক বিশেষজ্ঞ দ্বারা নিরীক্ষিত সাময়িকী। এ ত্রৈমাসিকটি জন্স হপকিন্স ইউনিভার্সিটি প্রেস কর্তৃক বিতরণ করা হয়।

 সাধারণ তথ্য 
বুকবার্ড বিশ্বব্যাপী শিশু সাহিত্য নিয়ে আগ্রহী পাঠক সমাজে নতুন ধারণাগুলি পৌঁছে দেওয়ার লক্ষ্যে কাজ করে; এটি আন্তর্জাতিক শিশু সাহিত্যের ক্ষেত্রে যেকোনো বিষয়ের জন্য উন্মুক্ত। এর প্রতিটি সংখ্যায় অনেক দেশের শিশু সাহিত্য সম্পর্কিত প্রবন্ধ ও তথ্য অন্তর্ভুক্ত থাকে। নিয়মিত বিভাগগুলির মধ্যে রয়েছে পিয়ার-পর্যালোচিত প্রবন্ধ; শিশুতোষ বই এবং সেগুলোর স্রষ্টাদের নিয়ে ছোট নিবন্ধ, লেখক ও চিত্রকরদের সাক্ষাৎকার, বিশ্বজুড়ে পঠন প্রচারমূলক প্রকল্পসমূহ, এবং সারা বিশ্বের শিশুতোষ বই ও পাণ্ডিত্যপূর্ণ বইগুলির পর্যালোচনা।

বুকবার্ডের সাম্প্রতিক সংখ্যাগুলোতে দ্বৈত-ভাষার ছবিযুক্ত বই, বৈশ্বিক রেইনবো পরিবার, রাশিয়ার শিশু সাহিত্য, স্কুলের প্রেক্ষাপটে অভিবাসী শিশুদের চিত্রায়ণ, ১৯৩০-এর দশকে চীনের বিপ্লবী শিশু সাহিত্য, শিশু সাহিত্যে মেয়েদের যৌনাঙ্গ বিকৃতির চিত্রায়ন, এবং বইয়ের লেখক, পাঠক ও শিক্ষাবিদদের সামাজিক দায়বদ্ধতা নিয়ে বিশ্লেষণমূলক প্রবন্ধ অন্তর্ভুক্ত রয়েছে। নিয়মিত 'ফোকাস আইবিবিওয়াই' বিভাগে আইবিবিওয়াই প্রকল্প এবং ইভেন্টগুলির খবর তুলে ধরা হয়, এবং বুকস অন বুকস বিভাগে সম্প্রতি চীন, ফ্রান্স, জাপান, পোল্যান্ড, স্কটল্যান্ড এবং মার্কিন যুক্তরাষ্ট্র থেকে আসা বইগুলোর পর্যালোচনা অন্তর্ভুক্ত হয়েছে। বুকবার্ডের সংখ্যাগুলো উন্মুক্ত এবং বিষয়ভিত্তিক সংখ্যার মধ্যে ভিন্নতা রাখে। আইবিবিওয়াই ওয়েবসাইটে পাণ্ডুলিপির জন্য আহ্বান করা হয়।

প্রতি দুই বছর অন্তর বুকবার্ডের একটি সংখ্যা আইবিবিওয়াই-এর হ্যান্স ক্রিশ্চিয়ান অ্যান্ডারসেন অ্যাওয়ার্ডের জন্য মনোনীত চিত্রকর ও লেখকদের তথ্য নিয়ে প্রকাশিত হয়। বিজয়ীদের নাম ঘোষণার পরে, পরবর্তী সংখ্যাটিতে তাদের নিয়ে, এবং সেইসাথে সংক্ষিপ্ত তালিকায় থাকা মনোনীতদের নিয়েও প্রবন্ধ প্রকাশিত হয়। যে বছর দ্বিবার্ষিক আইবিবিওয়াই কংগ্রেস অনুষ্ঠিত হয়, সেই বছর বুকবার্ডের একটি সংখ্যা কংগ্রেসের আয়োজক দেশ ও অঞ্চলের শিশু সাহিত্যকে বিশেষভাবে তুলে ধরে।

 ইতিহাস 
বুকবার্ডের প্রথম সংখ্যাটি ১৯৫৭ সালে আইবিবিওয়াই-এর প্রতিষ্ঠাতা ইয়েলা লেপম্যানের একটি নিউজলেটার হিসেবে প্রকাশিত হয়েছিল। বুকবার্ড: আ ফ্লাইট থ্রু টাইম (২০২১) শীর্ষক প্রকাশনাটি তার সাধারণ সূচনা থেকে বিশ্বব্যাপী গ্রাহক সহ একটি আন্তর্জাতিক সাময়িকীতে পরিণত হওয়া পর্যন্ত বুকবার্ডের গল্পটি শব্দ এবং ছবির মাধ্যমে তুলে ধরেছে। এতে এমন লেখকদের প্রবন্ধ রয়েছে যাঁরা গত ষাট বছর ধরে বুকবার্ডের গল্পের সাথে জড়িত ছিলেন কিংবা যাঁদের নিয়ে লেখা হয়েছে; যা ইউরোপ ও তার বাইরের শিশু সাহিত্যের বিকাশ সম্পর্কে ধারণা দেয়। চিত্র-ভিত্তিক প্রবন্ধগুলির মধ্যে মিউনিখের ইন্টারন্যাশনাল ইয়ুথ লাইব্রেরির একটি ইতিহাস অন্তর্ভুক্ত রয়েছে, যা ছিল বুকবার্ডের প্রথম ঠিকানা। পরিশেষে, এই প্রকাশনাটি একবিংশ শতাব্দীর আইবিবিওয়াই এবং বুকবার্ডের কাজ নিয়ে একটি চিত্র-ভিত্তিক প্রবন্ধের মাধ্যমে শেষ হয়েছে।

 প্রকাশনা 
বুকবার্ড ত্রৈমাসিক সাময়িকীটি স্কোপাস, লাইব্রেরি লিটারেচার, লিসা, চিলড্রেন্স বুক রিভিউ ইনডেক্স, ওয়েব অব সায়েন্স, এমএলএ আন্তর্জাতিক গ্রন্থপঞ্জি দ্বারা ইনডেক্স করা হয়েছে। জন্স হপকিন্স ইউনিভার্সিটি প্রেসের মাধ্যমে বুকবার্ড সাবস্ক্রিপশনের ভিত্তিতে মুদ্রিত কপি এবং অনলাইন সংস্করণ পাওয়া যায়। এর একক প্রবন্ধগুলো প্রজেক্ট মিউজ এবং প্রোকুয়েস্টের মাধ্যমে অনলাইনে পাওয়া যায়। ১৯৬৩ থেকে ২০১৩ সাল পর্যন্ত এর পুরাতন সংখ্যাগুলো অস্ট্রেলিয়ান লিটারেচার অনলাইনে আর্কাইভ করা আছে এবং বিনামূল্যে পড়া যায়। বুকবার্ড, ইনকর্পোরেটেড (Bookbird, Inc.) একটি অলাভজনক কর্পোরেশন হিসেবে মার্কিন যুক্তরাষ্ট্রের ইন্ডিয়ানাতে নিবন্ধিত। এটি বুকবার্ড ইনকর্পোরেটেড বোর্ড কর্তৃক পরিচালিত হয়।

 উৎস 
 ভ্যালেরি কগ্ল্যান, এভলিন বি. ফ্রিম্যান: বুকবার্ড: আ ফ্লাইট থ্রু টাইম । বুকবার্ড, ইনকর্পোরেটেড। ২০২১। ।

 তথ্যসূত্র 

 বহিঃসংযোগ 


 প্রজেক্ট মিউজে (২০০৮-বর্তমান) অনলাইন আর্কাইভ
 অস্ট্রিয়ান সাহিত্য অনলাইনে (১৯৬৩-২০১৩) ফ্রি অনলাইন আর্কাইভ

বিষয়শ্রেণী:মার্কিন যুক্তরাষ্ট্রের ত্রৈমাসিক ম্যাগাজিন
বিষয়শ্রেণী:১৯৬৩-এ প্রতিষ্ঠিত ম্যাগাজিন
বিষয়শ্রেণী:ইংরেজি ভাষার গবেষণা পত্রিকা